אחרי שהחל היבוא המסודר של מוצרי נינטנדו לישראל, תושק בקרוב חנות רשמית של המותג בדיזינגוף סנטר, שאמורה להפוך למקום המפגש לחובבי המותג ולצרכנים חדשים

אחרי עשרות שנים שבהן לא הייתה לחברת נינטנדו נציגות רשמית בארץ, בשבועות האחרונים היא נכנסה בסערה לשוק הישראלי, וכעת היא מתקדמת בעוד צעד משמעותי לעברו: היום (א’) הודיעה תור גיימינג, היבואנית של נינטנדו בישראל, על כוונתה לפתוח חנות רשמית בדיזינגוף סנטר בתל אביב. החנות בישראל תהיה החנות השניה של נינטנדו בעולם, אחרי שהקודמת נפתחה ברוקפלר סנטר בניו יורק, כשהבאה עתידה להפתח בטוקיו לקראת אירועי האולימפיאה ב-2020.

טורנירים, הפעלות והרבה מרצ’נדייז

במהלך חודש מרץ הודיעה נינטנדו כי בחרה בחברת “תור גיימינג״ מרמת החייל בתור המפיצה הרשמית של נינטנדו בישראל. קהל המעריצים של חברת הגיימינג האגדית נאלץ לרכוש את מוצריה בייבוא מקביל או לרכוש אותם במדינות אחרות, ובכניסתה לארץ מביאה עימה נינטנדו פתיחת שירות תמיכה טלפונים, מעבדת שירות עם חלפים מקוריים ואפילו תמיכה בחברות פיתוח מקומיות שיפתחו משחקים לסוויץ’. החנות החדשה היא אחד מהצעדים המשמעותיים ביותר של החברה מבחינת דריסת רגל בשוק הישראלי, ויש לה תוכניות לא קטנות עבורה.

החנות תתפרש על פני 150 מ”ר ועתידה להפתח במהלך חודש יוני. “אנחנו נחגוג את המותג שם. מטורנירים שבועיים ודו שבועיים ועד להפעלות Meet & Greet עם ילדים שיוכלו להצטלם עם מריו ולואיג’י ממש כמו בחנות בניו יורק. עם כל המוצרים כמו אביזרי אופנה, צעצועים וכל מה שקשור לעולם של נינטנדו”, מסביר רון קלדס, מנכ”ל “תור גיימינג” בשיחה עם גיקטיים. החנות אמורה להפוך לסוג של מקום מפגש עבור הגיימרים ומעריצי מותגי נינטנדו, שאם במקרה שכחתם, מדובר בכמה מהמותגים החזקים והאיקוניים ביותר בעולם הגיימינג: סופר מריו, פוקימון, דונקי קונג, זלדה ועוד.

המקום שלכם לעדכן ולהתעדכן להצטרפות לקבוצת הפייסבוק הסגורה של גיקטיים, לחצו כאן

בחנות יוכלו המבקרים גם להתנסות (לעיתים לראשונה) בקונסולה שהושקה מזמן בעולם, אך רק עכשיו הגיעה רשמית לישראל, ה-Nintendo Switch. קונסולת משחק ניידת ונייחת שניתן לחבר למסך הטלוויזיה בסלון, או לשחק בדרך על גבי מסך מגע בגודל 6.2 אינץ’. הסוויץ’ היא אולי לא קונסולה חזקה במיוחד מבחינת מפרט ומבחינה גראפית, אך המותגים שהיא מחזיקה, והעובדה שהיא ניידת לחלוטין, הפכה אותה לאחת הקונסולות האהובות ביותר בדור הנוכחי. פתיחת החנות תאפשר ללא מעט צרכנים חדשים להחשף למותג שעושה את צעדיו הראשונים בישראל.